હું માનું છું કે કોઈ પણ વ્યક્તિ એવું જ વર્તન કરે છે જેને તે પોતે સાચું માનતી હોય. ચોર ચોરી કરે છે, કેમ કે ચોરી કરવાને તે ખોટું નથી માનતો. એમ તમે તમારા જૂના મિત્ર સાથે સંબંધો રાખો છો, કેમ કે એમ કરવાને તમે ખોટું નથી માનતા. સમસ્યા ત્યાં આવે છે કે ક્યારેક આપણે જેને ખોટું નથી માનતા એને સમાજ, નૈતિકતા સાચી નથી માનતી. આને કારણે આંતરિક અને બાહ્ય ટકરાવો ઊભા થાય છે અને આ વિરોધાભાસને કારણે માનસિક શાંતિ જોખમાય છે. તમને લગ્નેતર સંબંધો રાખવામાં કંઈ ખોટું નથી લાગતું, કેમ કે તમે લગ્નની જવાબદારીઓને પણ સારી રીતે નિભાવો છો, પરંતુ એ છતાં તમને માનસિક શાંતિ નથી મળતી. પોતાની માનસિક શાંતિ માટે દરેક વ્યક્તિએ બેમાંથી એક ચીજ કરવી રહે છે. કાં તો સમાજ સાચો છે એમ માનીને પોતાના મનને સમજાવવું પડે ને કાં પોતે સાચા છે એમ માનીને પોતાની મનમાની કરવી પડે. મનમાની કરવાથી તમને ભાવતું મળી જશે, પણ એને કારણે સમાજરૂપી તળાવમાં જે વમળો ઊભાં થાય એનો સામનો કરવાથી બચી નહીં શકાય. સમાજને સાચો માનીને એને સ્વીકાર્ય કરશો તો પછી દિલને કાબૂમાં રાખવું પડશે.